Ξεπέρασε το 1 δισ. ευρώ η αύξηση των καταθέσεων από νοικοκυριά τον Αύγουστο με αποτέλεσμα το συνολικό τους υπόλοιπο να φθάσει στα 114,2 δισ. ευρώ. Αξιοσημειώτο είναι το γεγονός ότι η εισροή νέων καταθέσεων στο τρίμηνο Ιουνίου - Αυγούστου προσέγγισε τα 2,7 δισ. ευρώ (2,684 δισ. ευρώ).

Σύμφωνα με τα στοιχεία της Τραπέζης της Ελλάδος, αύξηση κατά 1,021 δισ. ευρώ παρουσίασαν τον Αύγουστο του 2019 οι καταθέσεις του ιδιωτικού τομέα, έναντι αύξησης κατά 1,604 δισ. ευρώ τον προηγούμενο μήνα και ο ετήσιος ρυθμός μεταβολής διαμορφώθηκε σε 6,2% από 6,5% τον προηγούμενο μήνα. Το συνολικό τους υπόλοιπο διαμορφώθηκε στο τέλος Αυγούστο σε 139,7 δισ. ευρώ.

Στο σκέλος των χορηγήσεων τα στοιχεία της ΤτΕ δείχνουν ότι τον Αύγουστο του 2019, ο ετήσιος ρυθμός μεταβολής της συνολικής χρηματοδότησης της εγχώριας οικονομίας διαμορφώθηκε σε -0,7% από -0,4% τον προηγούμενο μήνα, ενώ η μηνιαία καθαρή ροή ήταν αρνητική κατά 555 εκατ. ευρώ, έναντι αρνητικής καθαρής ροής 908 εκατ. ευρώ τον προηγούμενο μήνα.

Ο ετήσιος ρυθμός μεταβολής της συνολικής χρηματοδότησης του ιδιωτικού τομέα διαμορφώθηκε στο -0,1%, αμετάβλητος σε σχέση με τον προηγούμενο μήνα. Η μηνιαία καθαρή ροή της συνολικής χρηματοδότησης προς τον ιδιωτικό τομέα ήταν αρνητική κατά 402 εκατ. ευρώ, έναντι αρνητικής καθαρής ροής 721 εκατ. ευρώ τον προηγούμενο μήνα. Η μηνιαία καθαρή ροή της χρηματοδότησης προς τις επιχειρήσεις, τον Αύγουστο του 2019, ήταν αρνητική κατά 189 εκατ. ευρώ, έναντι αρνητικής καθαρής ροής 437 εκατ. ευρώ τον προηγούμενο μήνα, ενώ ο ετήσιος ρυθμός μεταβολής διαμορφώθηκε σε 2,7% από 2,8% τον προηγούμενο μήνα. Ειδικότερα, ο ετήσιος ρυθμός μεταβολής της χρηματοδότησης των μη χρηματοπιστωτικών επιχειρήσεων διαμορφώθηκε στο 2,9%, αμετάβλητος σε σχέση με τον προηγούμενο μήνα και η μηνιαία καθαρή ροή της χρηματοδότησής τους ήταν αρνητική κατά 138 εκατ. ευρώ, έναντι αρνητικής καθαρής ροής 476 εκατ. ευρώ τον προηγούμενο μήνα.

Ο ετήσιος ρυθμός μεταβολής της χρηματοδότησης των ασφαλιστικών επιχειρήσεων και των λοιπών χρηματοπιστωτικών ιδρυμάτων διαμορφώθηκε σε -0,2% από 0,9% τον προηγούμενο μήνα και η μηνιαία καθαρή ροή της χρηματοδότησής τους ήταν αρνητική κατά 51 εκατ. ευρώ, έναντι θετικής καθαρής ροής 38 εκατ. ευρώ τον προηγούμενο μήνα.

Η καθαρή ροή χρηματοδότησης προς τους ελεύθερους επαγγελματίες, αγρότες και ατομικές επιχειρήσεις ήταν αρνητική κατά 35 εκατ. ευρώ

Τέλος αρνητική κατά 178 εκατ. ευρώ ήταν η μηνιαία καθαρή ροή της χρηματοδότησης προς τους ιδιώτες και τα ιδιωτικά μη κερδοσκοπικά ιδρύματα τον Αύγουστο του 2019, έναντι αρνητικής καθαρής ροής 228 εκατ. ευρώ τον προηγούμενο μήνα. Ο ετήσιος ρυθμός μεταβολής της χρηματοδότησής τους διαμορφώθηκε στο -2,8%.

Πηγή: skai.gr